Fees se grensskuiwery prikkel al jare lank | Netwerk24
Deur Kobus Spies, Bloemfontein 12 Julie 2018 00:01
Die voorbladberig "Feesteater vra: Sit jy of stap jy uit?" (10.07) wat handel oor die Vrystaat Kunstefees het my regtig aan die wonder en aan die dink gesit
Laat ek dadelik bely ek is nie 'n kunstefeesvlieg nie en besef daarom dat ek geen reg tot bekspoel oor enigiets het nie, nie eens die heerlike eetgoed wat blykbaar beskikbaar is nie.
En laat ek dadelik ook my waardering uitspreek teenoor ieder en elk wat die besonderse geleentheid met geesdrif in my dierbare stad aanbied – onder die wakende oog van pres. Steyn!
Die berig handel oor die grensverskuiwende stukke, die origens konserwatiewe gehoor/e in Bloemfontein en wie bly of gly.
Die grensverskuiwingstorie prikkel my al jare lank. Hoekom karring met grense? Verwyder of ignoreer dit bloot, soos die snelheidsgrens. Ons het dan al klaar 'n Radiosondergrense – in Afrikaans! Ek kry die indruk dat die berig eintlik 'n teleurstelling openbaar omdat niemand uitgeloop het nie. So asof dit een van die maatstawwe is? Amper soos Eskom: Moet asseblief nie ons produk gebruik nie! Bietjie onwys om duur te betaal, op te daag en dan uit te loop en buite in die koue te staan.
Iewers het ek gelees dat bywoningsgetalle tog belangrik is vir die organiseerders en dat die fees en al die aanbiedings oop is vir alle mense en nie net geserveer is vir 'n groepie uitverkorenes "sonder grense" nie.
As Bloemfontein bekend staan vir sy konserwatiewe gehoor, skuif die grense elders waar hulle nie uitloop nie.